對雪二首再用前韵  其一
作者：王之道
朝代：宋

paragraphs: 同雲晝暗空，孤城早休市。
行人失道路，賀客擁堦砌。
翻縞語亦工，飛絮思争媚。
飄飄何所似，想見六銖袂。
盈尺信爲大，三白乃成瑞。
梅花不畏寒，點綴若相慰。
高吟撚凍鬚，詩社頗增氣。
薫然一杯酒，神速功力倍。
來麰被餘潤，預可占有歲。
便當呼老農，潑醅取沉醉。